Kirsten Sand

mini|Kåfjord kirke fra 1949 er tegnet av Kirsten Sand.
Kirsten Sand (1895–1996) var en norsk arkitekt og musikkpedagog. Hun var den første kvinne som fullførte arkitektstudiene ved NTH, da hun ble uteksaminert derfra i 1919.

 Liv og virke 

 Egen arkitektpraksis i Oslo 
Hun drev fra slutten av 1920-tallet eget kontor i Oslo og tegnet for det meste boliger og fritidshus. Hun ble tidlig engasjert i politiske og sosiale saker og særlig boligsituasjonen for folk flest. Blant annet var hun medarbeider til utstillingen Vann til husmødrene på Østkantutstillingen i 1939. Husmødre og deres «posisjon i planløsningen» ble et tema hun skulle komme til å jobbe mye med i sin karriere.  

 Nord-Troms og Finnmark 
Etter krigen reiste hun til Nord-Troms og Finnmark for å drive boligundersøkelser i de nedbrente områdene.  

I årene fra 1945 til 1952, jobbet hun som distriktsarkitekt for Nord-Troms og fra sitt kontor på Skjervøy ledet hun store deler av gjenreisningsarbeidet. I 1950 flyttet hun til Tromsø.

 «Kirsten Sands hus» i Tromsø 
Kirsten Sand tegnet en bolig på en tomt i Tromsø med adressen Mellomvegen 130, som et prøvehus uten kjeller og med halvåpen planløsning. Huset stod ferdig i 1952. Hun flyttet selv inn i det, og det har blitt kjent som «Kirsten Sands hus». Huset ble fredet i 2018. 

Huset er et eksempel på hvordan hele planløsningen kunne endres i forhold til det som var vanlig før krigen.  Kirsten Sand mente at familiens livsførsel og krav var endret, mens planløsningene forble tradisjonelle. Kirsten Sand var opptatt av at husmoren skulle kunne utføre sine oppgaver samtidig som hun tok del i resten av familiens aktiviteter. Dette løste Sand med bruk av åpen planløsning og skap med tilgang fra flere sider og glassfelt i veggen for å gi innsyn til tilliggende rom.  

Kirsten Sand bodde i huset fram til 1994. 

 Tromsø musikkskole og musikkonservatorium 
Den 12. februar 1968 ble det i formannskapet i Tromsø bestemt at Tromsø Musikkskole skulle opprettes. Dette etter et sterkt påtrykk fra Kirsten Sand. Tromsø Musikkskole ble dermed den femte kommunale musikkskolen i Norge. Så snart Tromsø Musikkskole var på plass, startet den med et arbeid for å starte opp en konservatorieklasse. Dette har senere blitt til Musikkonservatoriet i Tromsø.

 Musikkurs for barn 
Kirsten Sands store musikkinteresse og lyst til å arbeide med barn, ga opphav til det som idag er kjent som «Kirsten Sand-kurset». Kurset har fått dette navnet til minne om Kirsten Sand og hennes arbeid for musikkopplæringa i Tromsø. Hvert år den tredje uka i august arrangerer Kulturskolen i Tromsø dette kurset, med unge strykere fra Nordland, Troms og Finnmark, fra Arkhangelsk og fra Tromsø sin vennskapsby i Danmark, Ringkøbing. 

 Priser 
 Hun ble slått til ridder av Polyhymnia (orden) i 1918.
 Kirsten Sand ble i 1965 tildelt Kongens fortjenstmedalje i gull.Tildeling av ordener og medaljer fra Kongehuset 
 I 1983 fikk hun Teskjekjerringprisen for sitt arbeid med musikk for barn.
 På sin hundreårsdag (1995) ble hun æresmedlem av Norske arkitekters landsforbund. Begrunnelsen lød: «For hennes betydningsfulle engasjement innen boligsaken og store innsats under gjenreisningen av Nord-Norge».NALs liste over æresmedlemmer 

 Referanser 

 Eksterne lenker 

  Digitalt fortalt: "Et funn" (skrevet av Frøydis Antonsen, Interkommunalt arkiv Troms IKS ) (besøkt 7. april 2011)
  kulturminnesøk.no Kirsten Sand huset - Mellomveien 130
  Om gjenreisning se: Husbanken

Kategori:Norske arkitekter
Kategori:Kongens fortjenstmedalje
Kategori:Norske hundreåringer
Kategori:Personer fra Tromsø kommune